Il-President tal-Eżekuttiv tal-Partit Nazzjonalista, Ann Fenech, tpoġġi bħala direttur fl-istess kumpanija fejn kien hemm direttur Richard Abdilla Castillo qabel irriżenja b'rabta mal-iskandlu ta' Capital One. Abdilla Castillo huwa wkoll sieħeb Beppe Fenech Adami li miegħu kien direttur ta' Baltimore Fiduciary, il-fiduċjarja tal-kumpanija Capital One li kienet investigata dwar każ kbir ta' ħasil ta' flus li dwaru issa hemm ukoll inkjesta ta' tliet imħallfin. Dan biex ikun stabbilit kif waqfu l-investigazzjonijiet f'Jannar tal-2013, fi żmien li Beppe Fenech Adami kien fil-Ministeru tal-Intern. Wara li faqqa' l-każ ta' Capital One, Abdilla Castillo ntalab biex jirriżenja minn Premiere Capital li hi tal-grupp Hili. Dan għax il-grupp kien se jħabbar li se joħroġ €20,000,000 f'bonds għal pubbliku u ma ridux il-proċess imtappan minn dan il-każ. Il-Maltatoday kienet irrapportat li r-riżenja ta' Abdilla Castillo kienet saret sakemm titlesta l-inkjesta maħtura mill-Prim Ministru. Xi ħaġa li qatt ma kienet miħċuda. Iżda, f'dan il-każ kien hemm reazzjoni skjetta u riżenja mill-istess bord fejn tpoġġi Ann Fenech, xi ħaġa għal kollox differenti minn kif mexa l-Partit Nazzjonalista, fejn Ann Fenech ukoll għandha sehem bħala President tal-Eżekuttiv, fil-konfront ta' Beppe Fenech Adami. Dan għax filwaqt li Abdilla Castillo issa rriżenja mill-kariga tiegħu, Beppe Fenech Adami u l-Kap tal-Oppożizzjoni baqgħu jinsistu li min-naħa tal-Viċi Kap Nazzjonalista m'hemm ebda responsabbiltà x'tinġarr. Dan avolja Baltimore Fiduciary ġiet identifikata fl-investigazzjoni tal-pulizija bħala l-azzjonista nominata u dik li sellfet isimha lil Capital One Investiment Group, kumpanija li s-sidien tagħha kienu ssuspettati b'rabta mat-traffikar tad-droga fl-Olanda. F'investigazzjoni dwar id-droga mmexxija mill-pulizija Olandiża f'Amsterdam f'Novembru 2012, dokumenti dwar negozju kienu miżmuma li juru r-rabta bejn player Poker – is-suspettat Robert Soogea – u Capital One. Il-Pulizija Maltija mbagħad talbet informazzjoni bankarja fuq Capital One, liema informazzjoni hija indikattiva li ammonti kbar ta' flus kontanti kienu qed jiġu trasferiti minn kumpaniji Griegi f'Capital One u depożitati f'kont tal-Valletta Fund Management, qabel ma jiġu trasferiti lura lill-kumpaniji Griegi oħra.